《临川桥歌》
宋代·陈骙

壮兮沧溟跨蛟龙，丽兮霄汉垂螮蝀。疑若有神施磨砻，巩然不螮如华崧。

环瞻山幄凝翠空，俯睨溪纹织微风。夜半横浮沆瀣中，朝来掩映扶桑红。

车马飒沓西复东，宏规硕利繄谁功。竞将大年寿我公，愿与此桥俱无穷。

作者简介：（1128—1203）宋台州临海人，字叔进。高宗绍兴二十四年进士。迁秘书监兼崇政殿说书。孝宗淳熙五年，试中书舍人兼侍讲，同修国史。光宗即位，召试吏部侍郎。绍熙二年上疏三十条，皆切时弊。宁宗即位，知枢密院事兼参知政事。以忤韩侂胄奉祠。庆元二年知婺州。告老，授观文殿学士、提举洞霄宫。卒谥文简。有《南宋馆阁录》等。